Ce a pățit un bărbat după ce o persoană a postat pe Facebook o poză cu câinele său, ținut în lanț fără mâncare și apă
Un bărbat din Turda, judeţul Cluj, a fost amendat cu 8.000 de lei pe motiv că şi-a chinuit câinele, pe care îl ţinea în lanţ, fără mâncare şi apă. Animalul a fost ridicat şi predat unei asociaţii, pentru a primi îngrijirile necesare.
Cazul a ajuns în atenţia poliţiştilor de la Biroul pentru Protecţia Animalelor Cluj după ce situaţia animalului, neglijat, chinuit de foame şi sete şi ”aflat într-o stare critică”, după cum spun anchetatorii, a fost relatată online.
Poliţiştii s-au sesizat din oficiu şi au mers la adresa indicată.
”La faţa locului, poliţiştii au identificat proprietarul şi au constatat că animalul era subnutrit. De asemenea, câinele nu era microcipat şi nici sterilizat. Astfel, proprietarul a fost sancţionat cu o amendă de 8.000 de lei pentru nerespectarea legislaţiei privind protecţia animalelor”, informează, miercuri, Poliţia Judeţeană Cluj, potrivit News.ro.
Câinele a fost preluat şi predat unei asociaţii de profil.
Cazul a fost semnalat pe Facebook de către o persoană care a pozat animalul aflat într-o stare deplorabilă şi a anunţat că îi mai aruncă mâncare animalului, pentru a-l hrăni, precizând că nu poate intra în curte să îi dea şi apă.